I en alder af 37 år er den flerårige Aalborg- og Frederikshavn-spiller Tobias Kisum død. Det oplyser hans sidste klub i karrieren, Rungsted Seier Capital. Forwarden opnåede både ungdomslandskampe og fik debut som bare 19-årig i den næstbedste svenske række, Allsvenskan for Leksand. Siden vendte han hjem til barndomsklubben, Rungsted - der dengang gik under navnet Nordsjælland. Nogle af hans bedste sæsoner i ishockeyligaen faldt i Nordjylland, hvor han over fem sæsoner optrådte. Det var også i Nordjylland, han mødte sin kone, Maj, som efterlades med parrets to børn på to og fire år, skriver klubben i sine mindesord. I sin tid i det jyske spillede han for det daværende AaB Ishockey fra 2008 til 2012, inden han skøjtede nordpå til en enkelt sæson i Frederikshavn. Det var også i Nordjylland Kisum læste jura - noget han brugte, efter karrieren sluttede i 2016. Som advokat blev Tobias Kisum således en vigtig del af Metal Ligaens Disciplinærudvalg, hvor han var aktiv indtil for få uger siden. I Kisums sidste sæson i AaB Ishockey blev det til 29 point, mens han det efterfølgende år blev noteret for 24 point hos White Hawks, inden den nordsjællandske hjemegn igen kaldte. Aalborg Pirates indleder sit titelforsvar i finaleserien mod Herning fredag.

Referat:
Forwarden sov ind i går, 11. april, oplyser eks-klub.